Gempei-krigen

Gempei-krigen (源平合戦, Genpeikassen;  23. juni 1180–25. mars 1185) var en konflikt mellom Taira- og Minamotoklanen mot slutten av Heianperioden i Japan. Krigen resulterte i Tairaklanens fall og opprettelsen av Kamakurashogunatet under Minamoto Yoritomo i 1192.
Navnet «Genpei» (uttalt og av og til skrevet som Gempei) kommer av alternative lesemåter av kanjien 'Minamoto' (源) og 'Taira' (平). Konflikten er også kjent som Jishō-Juei-krigen (治承・寿永の乱, Jishō-Juei no ran) på japansk, etter de to æraene den fant sted mellom.
Konflikten begynte med at Minamoto støttet en annen kandidat for tronen, da i konflikt med Tairas nominasjon. 


== Bakgrunn og forløp ==
Genpei-krigen ble kulminasjonen på årtiers rivalisering mellom Minamoto- og Taira-klanene om makten i Japan. I Hōgen-opprøret (1156-1159) og i Heiji-opprøret (1159-1160) hadde Minamoto forsøkt å ta kontrollen fra Taira, men mislyktes.
I 1177 forsøkte den tidligere keiseren, Go-Shirakawa, å gjennomføre et statskupp og avsette statsministeren, Taira no Kiyomori. Kiyomori gikk seirende ut av maktkampen og sørget så raskt for å avskaffe Insei. Dette skjerpet konflikten mellom Taira og Minamoto.
I mars 1180 satte Taira no Kiyomori sin sønnesønn, Antoku (da bare to år gammel), på keisertronen, etter at keiser Takakura hadde abdisert. Go-Shirakawas sønn, prins Mochihito, som følte seg berøvet retten til den keiserlige tronen, oppfordret derfor i mai samme år Minamoto-klanen og krigermunker ved templene til opprør.
Det påfølgende slaget ved Uji skjedde rett utenfor Kyoto den 23. juni 1180, og ble begynnelsen på en fem år lang krig som endte med en avgjørende seier for Minamoto i sjøslaget ved Dan-no-ura den 24. mars 1185.


=== Slag i krigen ===
1180 Første slag ved Uji – betraktes som det første slaget i Genpei-krigen, der krigermunkene fra Byodoin kjempet på samme side som Minamoto no Yorimasa.
1180 Beliringen av Nara.
1180 Slaget ved Ishibashiyama - Minamoto no Yoritomos første kraftprøve med Taira.
1180 Slaget ved Fujigawa
1181 Slaget ved Sunomatagawa
1181 Slaget ved Yahagigawa
1183 Beleiringen av Hiuchi - Taira angriper en av Minamotos befestninger.
1183 Slaget ved Kurikara – krigslykken snur seg i Minamotos favør.
1183 Slaget ved Shinohara - Yoshinaka forfølger Tairas styrker fra Kurikara
1183 Slaget ved Mizushima - Taira møter en styrke fra Minamoto-klanen som er på vei mot Takamatsu og beseirer den.
1183 Beleiringen av Fukuryuji - Minamoto angriper en av Taira-klanens befestninger.
1183 Slaget ved Muroyama - Minamoto no Yukiie forsøker å hevne tapene ved Mizushima, men mislykkes.
1184 Beleiringen av Hojujidono
1184 Andre slag ved Uji
1184 Slaget ved Awazu - Minamoto no Yoshinaka beseires og drepes av Minamoto no Yoshitsune og Minamoto no Noriyori.
1184 Slaget ved Ichi-no-Tani - Minamoto Yoshitsune angriper og fordriver Taira fra en av deres viktigste befestninger.
1184 Slaget ved Kojima – Taira-styrker som flykter fra Ichi-no-Tani angripes av Minamoto no Noriyori.
1185 Slaget ved Yashima - Minamoto angriper Tairas befestede stillinger ved Shikoku.
1185 Slaget ved Dan-no-ura – I et sjøslag beseiere Minamoto Taira. Taira kapitulerer.


== Gempei-krigen i litteraturen ==
Mange fortellinger og kunstverk skildrer Gempei-krigen. Den mest kjente av de utførlige skildringene er Heike monogatari (japansk 平家物語, Fortellinger om Heike). Den er skrevet på kanji og er en episk skildring om klanene som stred om herreveldet over Japan.
Det finnrs også mange kabuki- og bunraku-stykkee som dorteller om hendelser i krigen. Ichinotani futaba gunki (Krønike om slaget ved Ichi-no-Tani) av Namiki Sōsuke kan sies være en av de mer kjente.


== Eksterne lenker ==
Kart over Gempei-krigen Arkivert 25. februar 2020 hos Wayback Machine., Samurai-archive